Søndag havde Vendsyssel FF mulighed for at rykke op i Alka Superligaen, men det blev som bekendt ikke til noget, da AC Horsens vandt 2-1. Tidligere i dag meldte Jacob Krüger ud, at han stopper som sportschef og søger nye udfordringer. Og nu siger målmand Simon Enevoldsen også farvel til Vendsyssel FF - og helt til fodboldkarrieren. - Kampen i går blev min sidste kamp i klubben og min sidste kamp i karrieren. Jeg har valgt at lægge handskerne på hylden grundet andre prioriteringer i livet og manglende lyst, skriver Simon Enevoldsen på Instagram. Simon Enevoldsen er lillebror til den tidligere AaB- og -landsholdsspiller Thomas Enevoldsen. Ved siden af fodbolden arbejder han som fysioterapeut. I løbet af hans karriere har han både været forbi AaB, Jammerbugt FC, Viborg FF og Vendsyssel FF. Simon Enevoldsen forsikrer på sin Instragram, at det ikke er et endegyldigt farvel til fodboldverdenen, og at der er spændende tider forude.

Referat:
Den tidligere AaB-målmand og bror til Thomas Enevoldsen stopper karrieren, efter hans kontrakt med Vendsyssel FF er udløbet.